Sancţiunea a fost dispusă luni, 11 decembrie, de Consiliul Profesoral. ”Pentru tot comportamentul lui, 64 de profesori au votat propunerea care a venit în comisia de disciplină”, spune directorul Colegiului Naţional B.P. Hasdeu, Ionel Banu.

Andrei a postat, în urmă cu mai bine de o lună, un mesaj pe un grup închis al colegilor sai. Alături de videoclipul unei melodii pe care profesoara de desen o interpretase în urmă cu 5 ani, când făcea parte dintr-o formaţie de muzică etno, apare un comentariu referitor la versurile melodiei.

Nu numai răfuiala lui cu profesoara de desen a contat în luarea deciziei de sancţionare, precizează directorul Colegiului Hasdeu.

”Agresiuni în forme diferite asupra a trei profesori, de istorie, de desen şi de latină. Un alt profesor a semnalat directorului adjunct că băiatul este violent la oră. Stă cu picioarele pe masă, strânge din pumni şi din fălci. Pe mine mă ameninţă, pentru că ăsta-i felul lui. Culmea, anul trecut l-am apărat deşi avea 200 de absenţe într-un an şcolar. Acum are 50 de absenţe, zece la o singură materie, chiar dacă sunt motivate. O să verific şi eu adeverinţele medicale, să văd cine le i dă. Nu ştiu ce are, indispoziţii, răceală”, declară directorul Ionel Banu, cel care a cerut pedepsirea elevului.